CENTEL บวกกว่า 3% นิวไฮในรอบเกือบ 2 ปี โบรกฯชี้ธุรกิจโรงแรมโตรับนักท่องเที่ยวเพิ่ม
CENTEL บวกกว่า 3% นิวไฮในรอบเกือบ 2 ปี โบรกฯชี้ธุรกิจโรงแรมโตรับนักท่องเที่ยวเพิ่ม ล่าสุด ปิดตลาดภาคเช้า ราคาอยู่ที่ 45 บาท บวก 1.50 บาท หรือ 3.45% สูงสุด 45.25 บาท ต่ำสุด 43.50 บาท ด้วยมูลค่าซื้อขาย 222.12 ล้านบาท 
29 ก.ย. 2560

ผู้สื่อข่าวรายงานว่าราคาหุ้นบริษัท โรงแรมเซ็นทรัลพลาซา จำกัด (มหาชน) หรือ CENTEL ล่าสุด ปิดตลาดภาคเช้า อยู่ที่ 45 บาท บวก 1.50 บาท หรือ 3.45% สูงสุด 45.25 บาท ต่ำสุด 43.50 บาท ด้วยมูลค่าซื้อขาย 222.12 ล้านบาท ขณะที่ดัชนีตลาดหุ้นไทยโดยรวมบวก 0.27%

โดยราคาหุ้นยังปรับตัวขึ้นทำนิวไฮในรอบกว่า 1 ปี 9 เดือน นับตั้งแต่ราคาหุ้นปิดอยู่ที่ระดับ 45 บาท เมื่อวันที่ 28 ธ.ค. 2558
ด้าน บล.ซีไอเอ็มบี ระบุในบทวิเคราะห์ แนะนำ “ซื้อ” ให้ราคาเป้าหมาย 52 บาท/หุ้น คาดว่า Centel จะรายงานกำไรสุทธิ 373 ล้านบาท เพิ่มขึ้น 15% จากปีก่อน และลดลง 6% จากไตรมาสก่อน ในไตรมาส 3/60
ทั้งนี้คาดว่าโรงแรมในไทยน่าจะมีผลประกอบการดีในไตรมาส 3/60 เนื่องจากสถิตินักท่องเที่ยวเพิ่มขึ้น 5% ใน 8 เดือนที่ผ่านมาในปีนี้ ขณะที่คาดสถิตินักท่องเที่ยวของไทยเพิ่มขึ้น 6% ในปี 2561 พร้อมทั้งเชื่อว่าโรงแรมในมัลดีฟส์จะยังประสบปัญหาอุปทานล้นตลาด อย่างน้อยจนถึงครึ่งปีหลัง 2561
อีกทั้ง Upside/Downside เพิ่มขึ้น 19.5% ซึ่งคาดว่าธุรกิจอาหารจะฟื้นตัวชัดเจนมากขึ้นหลังพระราชพิธีถวายพระเพลิงพระบรมศพฯ